जयपुर. नए साल से सभी 197 सरकारी कॉलेजों में प्रतियोगी परीक्षाओं के लिए छात्र-छात्राओं को सेल्फ फाइनेंस स्कीम के तहत कोचिंग दी जाएगी। इसके तहत आरएएस, बैंक, नेट/स्लेट, एनडीए और आरपीएससी से जुड़ी परीक्षाओं के लिए तैयारी कराई जाएगी।
इस संबंध में उच्च शिक्षा विभाग ने कॉलेज आयुक्तालय को दिशा-निर्देश जारी कर दिए हैं। बुधवार को कॉलेज आयुक्तालय ने सभी कॉलेजों के प्राचार्यों को निर्देश भेज दिए। कोचिंग की व्यवस्था और मॉनिटरिंग का जिम्मा प्राचार्यों को सौंपा गया है।
कॉलेज शिक्षा से जुड़े लेक्चरर कोचिंग क्लास लेंगे। योजना शुरुआती चरण में सिर्फ कॉलेज छात्रों के लिए होगी। इसे श्री विद्या केंद्र नाम दिया गया है। योजना के संबंध में 30 से ज्यादा कॉलेज पहले ही कॉलेज आयुक्तालय को सहमति दे चुके हैं।
योजना को लेकर जारी निर्देशों के अनुसार कोचिंग के लिए फीस भी निर्धारित होगी लेकिन यह नाममात्र की होगी। फीस चार्ट कॉलेज प्राचार्यों को भिजवाए जा रहे हैं। फीस स्ट्रक्चर समेत कई निर्णय कॉलेज प्राचार्य अपने स्तर पर भी कर ले सकेंगे। फीस छात्रों की संख्या पर निर्भर करेगी।
hin_Deva hin_Deva hin_Deva hin_Deva